I forbindelse med den årlige julefest har medarbejderne på TV2 Nord kåret Malthe Birger Jensen som Årets Kollega 2022. Udover ære og pokal følger der et rejselegat på 5.000 kroner.

Flittig, udholdende, fagligt dygtig, går gerne den ekstra mil for at få det bedste med hjem til TV2 Nord. Det var blandt de flotte skudsmål, som flere kollegaer skrev i deres indstillinger af Malthe Birger Jensen. Det blev også noteret i indstillingerne, at årets prismodtager vægter det sociale fællesskab med kollegaerne meget højt og gerne går forrest, når det handler om at lave aktiviteter for TV2 Nords medarbejdere. Malthe stod således også i spidsen for planlægningen, da en stor del af TV2 Nords medarbejdere i efteråret var på studietur. En begivenhed, der som regel finder sted hvert andet år. En af de få, der ikke fik fornøjelse af turen, det var arrangøren selv. Der kom nemlig et folketingsvalg i vejen for, at Malthe selv kunne deltage i turen, og det blev ved prisuddelingen også fremhævet som endnu en god grund til, at Malthe fortjener den ærefulde titel. TV 2's faste mand i Nordjylland Når pligterne kaldte på Malthe Birger Jensen i forbindelse med folketingsvalget, skyldes det, at han i dag arbejder som TV 2’s faste reporter i Nordjylland. TV2 Nord og TV 2 har i flere år haft et tæt samarbejde, så TV2 Nord er nyhedscenter for TV 2. Det vil sige, at når der er en historie i Nordjylland, der har interesse på TV 2 eller TV 2 News, så er det som udgangspunkt TV2 Nord, der dækker begivenheden for TV 2. Dette samarbejde er i år blevet udvidet til, at TV 2 også har et fast hold hver dag på TV2 Nord. Malthe Birger Jensen er fast reporter på dette hold, og derfor kaldte arbejdet i samme sekund, valget blev udskrevet. Malthe Birger Jensen har været ansat på TV2 Nord siden 2018, hvor han har serveret masser af nyheder for nordjyderne som tv-reporter, herunder især som livereporter på tv. Han var dog også en vigtig medarbejder, da TV2 Nord skulle åbne lokalredaktion i hjertet af Aalborg. Her blev han nemlig udpeget til sammen med en kollega at opbygge redaktionen, der blandt andet udmærker sig ved at være landets formentlig eneste cyklende tv-redaktion. Reporterne på redaktionen kommer således rundt i byen på to hjul med deres udstyr i rygsæk. Jernmand i fritiden Lige præcis den finesse ved Aalborg-redaktionen tiltalte manden, der nu kan smykke sig med titlen Årets Kollega. Fritiden byder nemlig på sport på højt niveau - både med svømning, cykling og løb - for Malthe Birger Jensen kan også kalde sig ironman, idet han flere gange har gennemført de 3,8 kilometer svømning, 180 kilometer cykling samt de godt 42 kilometers maratonløb som afrunding på en af sportsverdenens absolutte kongediscipliner. Malthe blev den 18. prismodtager. Prisen er blevet uddelt siden 2005, da fotograf Ivan Johan Hansen blev kåret som den første. Sidste års vinder, journalist og medieredaktør René Ryom, havde traditionen tro æren af at give pokalen videre til den nye indehaver.